คลัง-ส.ธนาคาร ร่วมกันปล่อยกู้ 1 หมื่นลบ. แก่ “สินเชื่อประชารัฐเพื่อ SME”
คลัง-ส.ธนาคารไทย จัดสรรเงินกู้ 1 หมื่นลบ. สำหรับ "สินเชื่อประชารัฐเพื่อ SME" ดอกเบี้ย 4%ต่อปี พร้อมเริ่มโครงการตั้งแต่วันที่ 15 ส.ค.นี้
2 ส.ค. 2559

นายปรีดี ดาวฉาย ประธานสมาคมธนาคารไทย เปิดเผยว่า กระทรวงการคลัง และสมาคมธนาคารไทย ร่วมกันสร้างสรรค์และพร้อมให้การสนับสนุนทางการเงินแก่ลูกค้าเอสเอ็มอี ภายใต้โครงการ‘สินเชื่อประชารัฐเพื่อ SME’วงเงินรวม 10,000 ล้านบาท พร้อมเริ่มโครงการตั้งแต่วันที่ 15 ส.ค.นี้
โครงการดังกล่าวกำหนดวงเงินสินเชื่อต่อรายไม่เกิน 2 ล้านบาทสำหรับกลุ่มลูกค้า SME ที่มีศักยภาพในการดำเนินธุรกิจ เพื่อเพิ่มขีดความสามารถในการเข้าถึงแหล่งเงินทุน และนำไปใช้เป็นเงินทุนหมุนเวียนหรือลงทุนในกิจการ อัตราดอกเบี้ยพิเศษ 4.00% ต่อปีในช่วง 2 ปีแรก และปีต่อไปเป็นอัตราดอกเบี้ย MRR ระยะเวลาการกู้สูงสุดไม่เกิน 7 ปี โดยหลักประกันและแนวทางในการพิจารณาขึ้นอยู่กับดุลยพินิจของแต่ละธนาคาร
ที่ผ่านมานายอภิศักดิ์ ตันติวรวงศ์ รมว.คลัง ได้มอบแนวนโยบายแก่สถาบันการเงินทั้งเอกชนและรัฐบาลในการส่งเสริมและสนับสนุนกลุ่มลูกค้าเอสเอ็มอี ทั้งที่เป็นลูกค้าเดิมและลูกค้าใหม่ ในการให้คำปรึกษาและพิจารณาวงเงินช่วยเหลือในรูปแบบต่างๆ ตลอดมา เช่นเดียวกับโครงการสินเชื่อประชารัฐเพื่อ SME นี้
ทั้งนี้ ถือเป็นหนึ่งในโครงการประชารัฐของคณะทำงานการส่งเสริมเอสเอ็มอี และ Start-up ภายใต้การนำทีมของนายสุวิทย์ เมษินทรีย์ รมช.พาณิชย์ ในฐานะหัวหน้าทีมภาครัฐบาล และนายสุพันธุ์ มงคลสุธี ในฐานะหัวหน้าทีมภาคเอกชน โดยมีสมาคมธนาคารไทยเป็นศูนย์กลางในการประสานรายละเอียดต่างๆ ของโครงการ เพื่อช่วยเหลือและเสริมศักยภาพให้กับกลุ่มเอสเอ็มอีให้สามารถเข้าถึงแหล่งเงินทุนได้สะดวกและง่ายขึ้น  